## Pravilnik o izmjenama i dopunama Pravilnika o davanju odobrenja za obavljanje poslova ovlaštenim carinskim otpremnicima i ovlaštenim carinskim zastupnicima

### NN 45/2014 (9.4.2014.), Pravilnik o izmjenama i dopunama Pravilnika o davanju odobrenja za obavljanje poslova ovlaštenim carinskim otpremnicima i ovlaštenim carinskim zastupnicima

MINISTARSTVO FINANCIJA

838

Na temelju članka 4. stavka 3., članka 7. stavka 4. i članka 13. stavka 3. Zakona o uvjetima za obavljanje poslova zastupanja u carinskom postupku (»Narodne novine«, broj 92/01), ministar financija donosi

PRAVILNIK

O IZMJENAMA I DOPUNAMA PRAVILNIKA O DAVANJU ODOBRENJA ZA OBAVLJANJE POSLOVA OVLAŠTENIM CARINSKIM OTPREMNICIMA I OVLAŠTENIM CARINSKIM ZASTUPNICIMA

Članak 1.

U Pravilniku o davanju odobrenja za obavljanje poslova ovlaštenim carinskim otpremnicima i ovlaštenim carinskim zastupnicima (»Narodne novine«, broj 93/02, 125/02, 68/03 i 122/07), u članku 5. stavak 1. mijenja se i glasi:

»Odobrenje za obavljanje poslova ovlaštenog carinskog otpremnika na određenom graničnom prijelazu izdaje se ovlaštenim carinskim otpremnicima koji ispunjavaju uvjete za preuzimanje obveza carinskog poslovanja na graničnom prijelazu, koji su spremni poslovati na graničnom prijelazu putem svojega otpremničkog ureda sa statusom podružnice, koji imaju vlastite aplikacije koje im omogućuju razmjenu podataka s aplikacijama Carinske uprave – HRAIS, NCTS, ECS i ICS, koji su spremni uredno plaćati naknadu za obavljanje djelatnosti otpremničkog ureda na odnosnome graničnom prijelazu u jednakim mjesečnim iznosima kroz cijelo petogodišnje razdoblje važenja odobrenja, te koji su spremni posebno plaćati i najamninu za dodatni prostor (poslovni, administrativni, tehnički, arhivski i dr) koji im Carinska uprava dodijeli na korištenje uz obvezu podmirenja neposrednih troškova.«.

U članku 5. stavak 3. mijenja se i glasi:

»Popis iz stavka 2. sastavni je dio ovog Pravilnika te isti sadržava popis graničnih prijelaza i otpremničkih ureda, za koji se temeljem prethodno provedenog javnog natječaja izdaju nova odobrenja za obavljanje poslova ovlaštenog carinskog otpremnika na graničnom prijelazu. Ovim popisom zamjenjuje se dosadašnji Popis iz Priloga 3.«.

Članak 2.

U članku 10. stavak 1. mijenja se i glasi:

»U prijavi na natječaj obvezno se naznačuje ponuđena svota naknade za obavljanje djelatnosti otpremničkog ureda na odnosnom graničnom prijelazu, određena mjesečnim iznosom u kunama, koja bi se u tom iznosu uredno mjesečno plaćala kroz cijelo petogodišnje razdoblje važenja odobrenja i iskazuje spremnost za otvaranje jednog ili više otpremničkih ureda (navodeći i broj takvih ureda) na graničnim prijelazima koje odredi Carinska uprava.«.

U članku 10. stavku 2. točka c) mijenja se i glasi:

»c) popis djelatnika s položenim stručnim ispitom, najmanje u broju potrebnom za uredno poslovanje na odnosnom graničnom prijelazu,«.

U članku 10. stavku 2. točka d) mijenja se i glasi:

»d) izvješće mjesno nadležnog područnog carinskog ureda o pravodobnosti podmirenja obveza prema Carinskoj upravi, počinjenim carinskim prekršajima u prethodnom trogodišnjem razdoblju i eventualnim nepodmirenim dospjelim javnim davanjima.«.

U članku 10. stavku 2. točka e) mijenja se i glasi:

»e) presliku važećeg odobrenja za uporabu zajedničkog jamstva za zajednički provozni postupak/provozni postupak Zajednice i pripadajućeg bankovnog jamstva ili odobrenja za oslobođenje od polaganja zajedničkog jamstva, pri čemu odobrena visina referentne svote mora biti dostatna za poslovne potrebe podnositelja zahtjeva i za osiguranje nesmetanog funkcioniranja robnog prometa preko graničnog prijelaza, a odobrenja vrijede za sve robe što uključuje i robe s popisa osjetljivih roba.«.

U članku 10. stavku 2. točka f) mijenja se i glasi:

»f) presliku važeće bankovne garancije za ostale carinske postupke s eventualnim odobrenjem o polaganju osiguranja za namirenje carinskog duga s 50% uvećanom visinom jamstvene svote bankovne garancije.«.

U članku 10. stavku 2. točka f) postaje točka g) i glasi:

»g) podatke o ukupnom broju zaposlenih djelatnika na neodređeno vrijeme, sa statusom ovlaštenog carinskog zastupnika.«.

Članak 3.

U članku 12. stavak 3. mijenja se i glasi:

»Utvrđivanje rang-liste i razvrstavanje sudionika javnog natječaja obavlja se vrednovanjem kriterija iz zaprimljenih ponuda za pojedini granični prijelaz putem bodovanja te zbrojem ukupnog broja bodova, na način da pojedini kriteriji donose sljedeće bodove:

1. ponuđena visina svote mjesečne naknade: temeljem ponuđenih iznosa mjesečne naknade za pojedini granični prijelaz formira se lista za bodovanje po tom kriteriju, pri čemu, po visini od najvećeg ponuđenog iznosa prema najmanjem, mjesto na listi donosi bodove kako slijedi:

– 1. na listi – 500 bodova

– 2. na listi – 450 bodova

– 3. na listi – 400 bodova

– 4. na listi – 350 bodova

– 5. na listi – 300 bodova

– 6. na listi – 250 bodova

– 7. na listi – 200 bodova

– 8. na listi – 150 bodova

– 9. na listi – 100 bodova

– 10. i svaki sljedeći na listi – 50 bodova.

2. spremnost osnivanja dodatnih ureda na graničnim prijelazima s manjkom ureda u odnosu na potreban broj, po zahtjevu Carinske uprave, a prema odgovarajućim podacima u Popisu iz Priloga 3. ovoga Pravilnika

– 1 dodatni ured – 50 bodova

– 2 dodatna ureda – 75 bodova

3. Visina referentnog iznosa zajedničkog jamstva za postupak provoza, koja predstavlja zbroj svih referentnih iznosa, donosi bodove kako slijedi:

– Referentni iznos do 20 milijuna kuna – 50 bodova

– Referentni iznos više od 20 do 30 milijuna kuna – 100 bodova

– Referentni iznos više od 30 do 40 milijuna kuna – 150 bodova

– Referentni iznos više od 40 do 50 milijuna kuna – 200 bodova

– Referentni iznos više od 50 do 60 milijuna kuna – 250 bodova

– Referentni iznos više od 60 milijuna kuna – 300 bodova

4. Visina iznosa bankovne garancije za ostale carinske postupke uključujući 50% uvećanje visine jamstvene svote bankovne garancije temeljem odobrenja, donosi bodove kako slijedi:

– Bankovna garancija do 1 milijun kuna – 25 bodova

– Bankovna garancija više od 1 do 3 milijuna kuna – 100 bodova

– Bankovna garancija više od 3 do 5 milijuna kuna – 150 bodova

– Bankovna garancija više od 5 do 7 milijuna kuna – 200 bodova

– Bankovna garancija više od 7 do 9 milijuna kuna – 250 bodova

– Bankovna garancija više od 9 milijuna kuna – 300 bodova

5. Posjedovanje zajedničke garancije za dugove dužnika iz određenih carinskih postupaka – odgoda duga – 50 bodova

6. Broj zaposlenih djelatnika na neodređeno vrijeme, sa statusom ovlaštenog carinskog zastupnika:

– za svakog djelatnika sa statusom ovlaštenog carinskog zastupnika, zaposlenog na neodređeno vrijeme – 5 bodova

7. Organizacijska spremnost za provedbu robnog carinjenja na vanjskoj granici EU na koju se obvezuje pisanom izjavom – 70 bodova

8. Uredno podmirivanje obveza prema državnom proračunu – 50 bodova

9. Nekažnjavanost za carinske prekršaje u protekle 3 godine – 30 bodova

10. Dosadašnje poslovanje na graničnom prijelazu za kojeg se natječe:

– svaka godina poslovanja na graničnom prijelazu – 10 bodova.«.

Iza stavka 4. dodaje se novi stavak 5. koji glasi:

»Ako više sudionika natječaja postigne isti broj bodova na rang-listi prvenstvo pri odabiru ima sudionik koji ponudi najviši iznos mjesečne naknade, a ako je i ponuđeni iznos naknade jednak, provest će se dodatno vrednovanje prikupljanjem pisanih ponuda.«.

Iza stavka 5. dodaje se novi stavak 6. koji glasi:

»Postupak dodatnog vrednovanja prikupljanjem pisanih ponuda iz stavka 5. ovoga članka provodi se sukladno člancima 8. i 9. ovoga Pravilnika.«.

Članak 4.

U članku 13. stavak 9. mijenja se i glasi:

»Kriterij za odlučivanje po zahtjevu iz stavka 8. ovog članka je rang lista sudionika na natječaju.«.

Članak 5.

U članku 14. iza stavka 1. dodaje se stavak 2. koji glasi:

»Ako korisniku odobrenja isto bude ukinuto zbog nepodmirivanja preuzetih obveza ili iz nekih drugih razloga (prestanak društva i dr.) sklapanje ugovora uz izdavanje odobrenja ponudit će se sljedećem s rang-liste sudionika na provedenom natječaju.«.

Dosadašnji stavak 2. postaje stavak 3.

Članak 6.

Iza članka 14. dodaje se članak 14.a koji glasi:

»Dodatni prostori iz članka 5. stavka 1. ovog Pravilnika ponudit će se pod jednakim uvjetima korisnicima odobrenja na odnosnom graničnom prijelazu s obvezom plaćanja najamnine u iznosu polovice prosječnog iznosa postignutih naknada.

Prvenstvo pri odabiru dodatnog prostora utvrđuje se prema konačnoj rang-listi.

Za dodatni prostor korisniku će se izdati odobrenje i sklopiti ugovor.«.

Članak 7.

U članku 17. stavak 8. mijenja se i glasi:

»Naknada iz stavka 7. ovoga članka uplaćuje se na račun Državnog proračuna broj: HR121001005-1863000160.«.

Članak 8.

Ovaj Pravilnik stupa na snagu prvog dana od dana objave u »Narodnim novinama«.

Klasa: 331-07/02-01/60
Urbroj: 513-02-1221/1-14-14
Zagreb, 31. ožujka 2014.

Ministar financija
Slavko Linić, v. r.

**PRILOG 3.**

POPIS GRANIČNIH PRIJELAZA S NAZNAKOM OPTIMALNOG I MINIMALNOG BROJA OTPREMNIČKIH UREDA I OVLAŠTENIH CARINSKIH ZASTUPNIKA

|  |  |  |  |  |  |
| --- | --- | --- | --- | --- | --- |
| Red. br. | Granični prijelaz | Optimalan broj otpremničkih ureda | Minimalan broj otpremničkih ureda | Minimalan broj ovlaštenih carinskih zastupnika u otpremničkom uredu | Nadležni PCU |
| 1 | 2 | 3 | 4 | 5 | 7 |
| 1. | Stalni međunarodni cestovni granični prijelaz JASENOVAC | 2 | 2 | 4 | PCU Zagreb |
| 2. | Stalni međunarodni cestovni granični prijelaz II. kategorije MALJEVAC | 2 | 1 | 3 | PCU Rijeka |
| 3. | Stalni međunarodni cestovni granični prijelaz I. kategorije LIČKO PETROVO SELO | 3 | 2 | 4 | PCU Rijeka |
| 4. | Stalni međunarodni cestovni granični prijelaz I. kategorije KAMENSKO | 2 | 2 | 3 | PCU Split |
| 5. | Stalni međunarodni cestovni granični prijelaz II. kategorije KLEK | 1 | 1 | 3 | PCU Split |
| 6. | Stalni međunarodni cestovni granični prijelaz I. kategorije KARASOVIĆI | 2 | 2 | 4 | PCU Split |
| 7. | Stalni međunarodni cestovni granični prijelaz I. kategorije NOVA SELA | 4 | 4 | 5 | PCU Split |
| 8. | Stalni međunarodni cestovni granični prijelaz II. Kategorije STRMICA | 1 | 1 | 4 | PCU Split |
| 9. | Stalni međunarodni cestovni granični prijelaz I. kategorije VINJANI DONJI | 3 | 3 | 4 | PCU Split |
| 10. | Stalni međunarodni cestovni granični prijelaz VINJANI GORNJI | 1 | 1 | 3 | PCU Split |
| 11. | Stalni međunarodni cestovni granični prijelaz II. kategorije ZATON DOLI | 1 | 1 | 3 | PCU Split |
| 12. | Stalni međunarodni cestovni granični prijelaz GORNJI BRGAT | 1 | 1 | 3 | PCU Split |
| 13. | Stalni međunarodni cestovni granični prijelaz I. kategorije SLAVONSKI BROD – MOST | 3 | 3 | 4 | PCU Osijek |
| 14. | Stalni međunarodni cestovni granični prijelaz I. kategorije STARA GRADIŠKA | 6 | 6 | 8 | PCU Osijek |
| 15 | Stalni međunarodni cestovni granični prijelaz I. kategorije SLAVONSKI ŠAMAC | 3 | 3 | 4 | PCU Osijek |
| 16. | Stalni međunarodnicestovni granični prijelaz I. kategorije ŽUPANJA | 4 | 3 | 4 | PCU Osijek |
| 17. | Stalni međunarodni cestovni granični prijelaz I. kategorije BAJAKOVO | 8 | 8 | 12 | PCU Osijek |
| 18. | Stalni međunarodni cestovni granični prijelaz I. kategorije BATINA | 1 | 1 | 4 | PCU Osijek |
| 19. | Stalni međunarodni cestovni granični prijelaz I. kategorije promet ERDUT | 3 | 3 | 8 | PCU Osijek |
| 20. | Međunarodni cestovni granični prijelaz I. kategorije ILOK | 2 | 2 | 4 | PCU Osijek |
| 21. | Granični prijelaz za cestovni promet I. kategorije GUNJA | 1 | 1 | 4 | PCU Osijek |
| 22. | Međunarodni cestovni granični prijelaz II. kategorije TOVARNIK | 3 | 3 | 4 | PCU Osijek |

45 09.04.2014 Pravilnik o izmjenama i dopunama Pravilnika o davanju odobrenja za obavljanje poslova ovlaštenim carinskim otpremnicima i ovlaštenim carinskim zastupnicima

45 09.04.2014 Pravilnik o izmjenama i dopunama Pravilnika o davanju odobrenja za obavljanje poslova ovlaštenim carinskim otpremnicima i ovlaštenim carinskim zastupnicima

Pravilnik, NN 45/2014-838